정조 6년
壬寅八月十二日午時。上御觀物軒。右承旨左副承旨。監印堂上入侍時。監印堂上鄭昌聖。右承旨徐有防。左副承旨李在學。記事官趙興鎭。記注官金鳳顯。別兼春秋金載瓚。以次進伏訖。上曰。予於昨日畿伯發巡辭陛時。已有下敎。而今年穡事。畿湖兩南。大抵失稔。而至於畿甸爲尤甚。雖謂之大無。可也。旱澇之後。如干餘穀。尙祈成實矣。近日東風連吹。且有蟲損。今則已判慘凶。民人之畢竟顚壑姑無論。目下流散者。亦必多矣。每念及此。誠爲罔措。宵衣旰食。亦歇後語也。終至無可奈何之後。雖欲賙捄。亦無及矣。不如趁此稍早。蠲減之政。撫摩之道。十分講究。然後彼皇皇嗷嗷之民。庶幾有所恃而自相安堵。此誠今日不可緩之急務也。昌聖曰。聖敎誠然矣。今日朝霧。雖似好徵。而晩後東風又如此。畿甸則可謂辦凶矣。自上若垂字惠之特恩。則窮民輩亦必相顧感泣。不至流離之境矣。有防曰。畿甸民情遑急之狀。無異窮春之時。而秋事尙未出場。田穀亦皆豐登云。庶幾因此爲一分可望矣。上曰。峽邑雖或可支。而野邑慘歉處。可謂無可奈何。若無朝家之別般軫恤。民何以資生。民何以安堵乎。思之及此。寢食不安。不可不一番曉諭。蠲稅減糴。使許多生靈爲一分安接之道矣。仍命在學書綸音一通曰。嗟。爾畿甸民人。明聽予心腹之諭。予嘗觀周禮十二荒政。薄征居第二。薄征之要。莫先於蠲稅與減糴也。今年穡事。畿甸嶺湖以歉告。而畿甸最甚。畿甸之中。沿野又尤甚。蓋始旱終澇。間以蟲風。凡所以害我禾稼者。無所不有。噫。旱則躬禱。蟲則酺禳。一風旰予食。一雨宵予衣。自春徂秋。予不敢遑息。而竟使吾民。罹此饑饉。靜言思之。咎在一人。環東土數千里。百萬生靈。孰非吾赤子。而曰若畿甸。國家根本之地也。在唐冀方。在漢三輔。奉園寢而列保障。水陸之要衝。舟車之都會。捍衛上都。應接諸路。賦役繁而重。人民貧且瘠。雖在樂世。尙困倉厫之輸。況値荒年。寧辦總秸之納。星次在虛。秋序方殷。彼耕不諐穎不害者。庤錢理鎛。四隣皆出。而嗟。我畿氓。備經辛勤。慘被災損。旣匱擔石之收。又乏穗秉之利。豈汝不睯。由予否德。嗚呼。爾等。仰不得以事父母。俯不得以育妻子。嗷嗷皇皇。無計糊口。尙有何暇出粟米。以應公稅與官糴也哉。倉開十月。毒遍一境。欲納則括如龜毛。不納則加以犴牢。其勢安得不保抱携持。散而之四乎。予寡人所以如聞癸庚之呼。靡安乙丙之枕者也。予又思之。寧失幾千頃公稅。幾萬包官糴。不忍坐視一夫一婦之轉于溝壑。迺命道臣。前期發巡。代播田蠲稅處外。晩移受災之全不掛鎌者。逐野逐坪。細審執頉。亦欲竝行免賦。至於還穀。尤甚邑減三之一。之次邑減四之一稍實邑減五之一。俾一道大小民庶。均蒙一視之澤。而尤甚邑面里之尤甚處。何拘三之一。雖或減其半。無所不可。且聞田穀頗勝畓穀。雖在已減之外。當捧條中。亦許相當穀。酌量代捧。以稅則蠲。以糴則減。如是而爾輩。棄鄕里離親戚。去將何之。咨。我民人。奠厥攸居。罔或流散。若其最顚連尤無依之類。又俟分等啓聞。予於開春。發倉而賑貸之。嗟。爾畿甸民人。明聽予心腹之諭。噫。俵災則虛實易蒙。汚邪之室。輒先橫占。卒痒之稼。竝入勒徵。停糴則每在歲末。窮民未嘗沾惠。豪鄕得以售奸。予竊甚痛之。迨今未秋。布玆申諭。能否在守宰。管檢在道伯。一有不勤。法懸象魏。邦畿咫尺。無間戶庭。予當考勤慢行賞罰。嗚呼。代播及晩移之執災。尤甚或之次之減糴。非曰稱意。亦非曰施惠。災實宜有區別。捧減俱出懷保。農糧賑資。皆汝飯粥。公倉私囷等。亦汝蓋藏。爾等咸須聞知。凡停退外穀物。趁此甕罌未罄。各宜隨力早輸。又若換捧之令。姑救目前賙飢之政。擬擧歲後。咨。我民人。恃而無恐。噫。蔀屋疾苦。宛若在已。聞汝等安堵。予眉可展。聞汝等不安堵。予心如焚。嗟。爾畿甸民人。明聽予心腹之諭。又命書傳敎曰。此綸音。道臣發巡時齎去。曉諭民人。使一民無不聞不覩。以爲知此意安堵之方。而民之知否。自有考察之道。卿其惕念擧行。巡未到或未及到處。卽以綸音。傳之邑宰。使邑宰布告坊曲。祗受形止狀聞事。下諭于京畿監司李亨逵處。又命書傳敎曰。有旨中誤字同異。水原本釐正。而諺本則一件先爲下送。此則巡到時。卿齎往曉諭列邑。則綸音到卽星火頒布。諺本則待下送亦卽傳布事下諭于京畿監司李亨逵處。又命書傳敎曰。卿素嫺諺譯。而院中只有同副所翻譯者。殆不成說。卿於巡到宿站。乘隙必也釐正。遍布列邑。可也。畢釐正後一件。具狀啓謄書上送事下諭于京畿監司李亨逵處。以水原府使閔鍾顯處下送綸音。命書傳敎曰。卿祗受此綸音。仍卽謄出眞諺兩本。遍布坊曲。俾大小民人。無或有不聞不知之弊。苟有泛忽。卿亦難免責飭。惕念擧行。本府最被災荒。境內民命。悉付於卿。卿其蚤夜不懈。竭誠賙救。以副分憂之責事。別諭。以廣州府尹金履禧處下送綸音。命書傳敎曰。卿其祗受此綸音。仍卽宣布坊曲。雖一面一里。有未謄給之處。雖一夫一婦。有未聞知之事。從當有摘奸憑處之道。各別惕念。俾無別樣論勘之弊事。別諭。以坡州牧使許炅處下送綸音。命書傳敎曰。深軫民事。特下綸音。分付本牧。星火謄出兩本。宣布民間。雖一夫一婦。萬一有不知不聞之弊。則當該守令。當各別重繩。此則自有廉探之道。監司以此嚴飭事下諭于京畿監司李亨逵處。以仁川府使尹得霖處下送綸音。命書傳敎曰。本道穡事告歉。而本府以瀕海之地。亦必多被旱澇之災。目下民情。可知其遑急。以此綸音。眞諺翻謄。宣諭大小民人。無一民不覩不聞之弊。如或泛忽。從後考察。當該守宰。各別處分。監司以此嚴飭事下諭于京畿監司李亨逵處。以豐德府使黃命耉處下送綸音。命書傳敎曰。邑倅治績。聞甚耄荒。從後更欲廉探處之。此綸音。令該邑倅眞諺謄布。而雖一夫一婦。若有不知不聞之事。該府使拿來嚴處。卿其各別嚴飭事下諭于京畿監司李亨逵處。以富平府使尹光裕處下送綸音。命書傳敎曰。邑宰祗受此綸音。仍爲謄出眞諺兩本。宣布坊曲。俾小大民人。無或有不聞不知之弊。苟有泛忽。難免罪過。以此監司嚴飭本府。酷被災荒。尤當致意賙賑。監司另加嚴飭事下諭于京畿監司李亨逵處。以南陽府使李東曄處下送綸音。命書傳敎曰。守宰祗受此綸音。仍卽謄出眞諺兩本。宣布坊曲。俾小大民人。毋或有不聞不知之弊。苟有泛忽。難免罪過。以此監司嚴飭本府。酷被歉荒。尤當十分賙救。民之流亡者。使之聞風還集。切勿迫束刷還。未離散者。使之安堵保存。期免顚連。監司巡到後。另加面飭事下諭于京畿監司李亨逵處。以高陽郡守林重遠處下送綸音。命書傳敎曰。守宰祗受此綸音。仍卽謄出眞諺兩本。宣布坊曲。俾小大民人。無或有不聞不知之弊。苟有不審。難免罪過。以此監司嚴飭本郡。民事尤當致意賙救。監司另加面飭事下諭于京畿監司李亨逵處。以金浦郡守林夏喆處下送綸音。命書傳敎曰。守宰祗受此綸音。仍卽謄出眞諺兩本。宣布坊曲。俾小大民人無或有不聞不知之弊。苟有泛忽。難免罪過。以此監司嚴飭本郡。治績太不了了。方欲另加廉探處之。監司亦加嚴飭事下諭于京畿監司李亨逵處。以交河郡守洪履健處下送綸音。命書傳敎曰。邑倅出自從班。治績必當自倍他人。而本郡穡事。道內諸邑中尤甚中尤甚。民情之渴悶可知。今下綸音。出於慰撫蠲恤之意。眞諺翻謄。星火宣布。無一夫一婦不知之弊。如或泛忽。難免重勘。監司以此嚴飭事下諭于京畿監司李亨逵處。以楊州牧使洪明浩。驪州牧使任希敎。喬洞府使金海柱。通津府使金光運。長湍府使李漢五。竹山府使李彦忠。加平郡守李徹祥。朔寧郡守曺允先。麻田郡守崔炅。安山郡守李成祜。安城郡守金相龜。永平縣令尹羲厚。龍仁縣令金履中。振威縣令趙翼鉉。陽川縣令黃延祚。砥平縣監金思善。抱川縣監沈厚之。積城縣監徐命珪。果川縣監尹秀東。衿川縣監洪述祖。漣川縣監朴道翔。陽智縣監徐有悌。陽城縣監朴知源。陰竹縣監沈綏之。利川縣監李德鉉。楊根縣監李命熙。永宗防禦使金㻐處下送綸音。命書傳敎曰。守宰祗受此綸音。仍卽謄出眞諺兩本。宣布坊曲。俾小大民人。無或有不聞不知之弊。苟有泛忽。難免罪過。以此監司嚴飭事下諭于京畿監司李亨逵處。以開城留守鄭昌順處下送綸音。命書傳敎曰。本府亦是畿邑。此綸音。眞諺謄布民間。卿亦體此意。十分賙救。可也事下諭。以江華留守金魯鎭處下送綸音。命書傳敎曰。本府處畿內。此綸音祗受後。所管鎭堡。眞諺謄出。曉諭防曲事下諭。上曰。右副承旨入侍。賤臣承命出。與右副承旨沈有鎭偕入進伏。上曰。聞右副素嫺於諺譯云。與監印堂上鄭昌聖及右承旨徐有防左副承旨李在學。同往賓廳。多率能書書吏。眞本三十件。今日內書入。右副則與刑判。以諺譯詳細翻謄。一本入之。則當自內校正以下。右副持其校正本。與監印堂上出往外閣。眞諺合二百五十件。以活字監董印入。可也。蓋諺譯翻謄。使鄕曲愚夫愚婦。必欲知予爲民至意。俾有一半分安堵之事。卿等體予此意。詳細翻謄。可也。又命書傳敎曰。新印諭京畿大小民人綸音。京畿監營。印本二件。寫本一件。成有旨下送。廣州府水原府。各印本六件。寫本二件。驪州牧坡州牧楊州牧富平府南陽府仁川府長湍府通津府安山郡安城郡高陽郡金浦郡交河郡龍仁縣振威縣陽川縣果川縣衿川縣利川縣。各印本六件。寫本一件。竹山府喬桐府豐德府加平郡朔寧郡麻田郡永平縣砥平縣抱川縣積城縣漣川縣陽城縣陰竹縣陽智縣楊根縣永宗鎭。各印本六件頒送。而同封送于監司處。使之頒布。又命書傳敎曰。新印京畿綸音。內閣二件外。奎章閣一件。五處史庫各一件。政院玉堂各一件。賜給。勿出朝報書訖。命退。諸臣以次退出。